  Виталий Пронин Шаерысьтымы нылпиослэсь тазалыксэс но будонзэс чаклан сярысь закон улонэ пыӵаны кутскем бере кӧня ке нунал гинэ ортчиз. Но Югдурез утёнъя министерствоысь быдэ вуымтэосын ужанъя ёзэн кивалтӥсь Светлана Селёва верамъя, со пайда вае ни.Тодады вайытӥськом: 1-тӥ февральысен 16 аресъем нылпиос уйин урамын калтыртонлэсь алэмын. Толалтэзэ 22 час, гужемзэ 23 час бере соос доразы пукыны кулэ ни. Законэз тӥям понна кыл кутытон улэ кыскыны луэ анай-атайёсты.- 1-тӥ февраль уйшор бере кутскиз гинэ - 15 минут ортчыса - одӥг пияш ӝегатэмын вал ни, - пусйиз Светлана Селёва. - Якшур-Бӧдья ёросысь Чур каргуртысь пияш мар утчаса ветлэ вылэм Ижетӥ - валантэм.Кылем арня вискын ӝегатэмын 12 быдэ вуымтэос. Бен, пӧлысьтызы бадӟым люкетэзлы 17 арес тырмемын ни, соин ик соосын вераськон-валэктон уж гинэ нуэмын. 4-зэ пиналэз полицейскойёс доразы келяса кельтӥзы - озьы юнматэмын законэн. Анай-атайёссэс шедьтымтэ дыръя гинэ пиналъёсты нуозы РОВД-е. Калтыртӥсьёслэн, куинь час ортчытозь но, кытын улэмзы тодмо ӧз луы яке пӧртэм мугъёсъя соосты доразы келяны уг луы ке, соку быдэ вуымтэосты интыялозы приютъёсы, больницаосы.Законлэн кыкетӥ люкетэз но вань на - таиз 18 аресозь пиналъёсын герӟаськемын. Та нылпиос алэмын республикаысьтымы куд-ог шулдыръяськон-шутэтскон интыосы пыран-потанлэсь.- Со интыосын списокъёс та нуналъёсы нимысьтыз кылдытэм комиссиен юнматэмын луозы, - ватсаз Светлана Селёва. - 18 арессэс тырмытымтэосты отысь пумитаку, кыл кутытон улэ кыскыны луоз анай-атайёсты но, шутэтскон заведениослэсь кивалтӥсьёссэс но.Нялтас вераса, нылпиослэсь тазалыксэс но будонзэс чаклан сярысь законэз улонэ пыӵатыны Россилэн Президентэз Дмитрий Медведев 2009-тӥ арын ӵектӥз. Татчыозь ваньмаз ик улосъёсын со юнматэмын. Улон возьматэ: пиналъёсты берозь урамын калтыртонлэсь алонлэн пайдаез вань. Россиын ог 20 процентлы кулэсмиз нылпиос пӧлын йыружъёслэн лыдзы.Элина Кумачёва. Теги: Егитъёс  